Третият соло албум на Миси Елиът „Miss E... So Addictive“ излиза през 2001 и включва едни от най-големите хитове на Елиът: „Get Ur Freak On“, „One Minute Man“ с Лудакрис и Трина и „4 My People“ с Eve. Двойният видеоклип „Take Away/4 My People“ излиза през есента на 2001, малко след терористичните атаки от 11 септември, и след нелепата смърт на близката ѝ приятелка Алия през август месец. Първата част от двойното видео включва снимки на Алия, а самата песен е в нейна памет. Втората част от клипа – „4 My People“ показва група млади хора, които жизнерадостно танцуват пред американското знаме, докато Миси е облечена в цветовете на флага. Въпреки че песента „Take Away“ не успява в класациите, „4 My People“ се оказва голям клубен хит в САЩ и Европа най-вече заради популярния ремикс направен от Basement Jaxx и издаден през 2002 със самостоятелен клип.